钦定古今图书集成/历象汇编/庶征典/第003卷 > 元
## 钦定古今图书集成/历象汇编/庶征典/第003卷 > 元

### 成宗大德六年御史台奏灾异数见请议更新时政帝命中书郎议行之

按《元史成宗本纪》：大德六年十二月庚申朔，荧惑犯
镇星。辛酉，御史台臣言：“自大德元年以来，数有星变
及风水之灾，民间乏食，陛下敬天爱民之心，无所不
尽，理宜转灾为福。而今春霜杀麦，秋雨伤稼，五月太
庙灾，尤古今重事，臣等思之，得非荷陛下重任者不
能奉行圣意以致如此？若不更新，后难为力。乞令中
书省与老臣识达治体者共图之。”复请禁诸路酿酒，
减免差税，赈济饥民。帝皆嘉纳，命中书郎议行之。
大德八年，以灾异减免税役刑罚。

按《元史成宗本纪》，“八年春正月己未，以灾异故诏天
下，恤民隐，省刑罚。杂犯之罪。当杖者减轻，当笞者并
免私盐，徒役者减一年，平阳、太原免差税三年，隆兴、
延安及上都、大同、怀孟、卫辉、彰德、真定、河南、安西等
路被灾人户免二年，大都、保定、河间路免一年。江南
佃户私租太重。以十分为率，减二分。永为定例。仍弛
山场、河泊之禁，听民采捕。”五月庚辰，以去岁平阳、太
原地震，宫观摧圮者千四百馀区，道士死伤者千馀
人，命赈恤之。是月，蔚州之灵仙，太原之阳曲，隆兴之
天城、怀安，大同之白登，大风雨雹伤稼，人有死者。大
名之濬、滑，德州之齐河霖雨。汴梁之祥符、太康，卫辉
之获嘉，太原之阳武河溢。六月，益津蝗。汴梁祥符、开
封、陈州霖雨，蠲其田租。扶风、岐山、宝鸡诸县旱，乌撒、
乌蒙，益州、芒部、东川等路饥疫，并赈恤之。八月，太原
之交城、阳曲、管州、岚州，大同之怀仁雨雹，陨霜杀禾。
杭州火，发粟赈之。以大名、高唐去岁霖雨，免其田租
二万四千馀石。

### 武宗至大元年以灾异频见中书省臣请退位以避贤路

按《元史武宗本纪》：至大元年秋九月丙辰，以内郡岁
不登，诸都人马之入都城者，减十之五。中书省臣言：
“夏秋之间，巩昌地震，归德暴风雨，泰安、济宁、真定大
水，庐舍荡析，人畜俱被其灾，江浙饥荒之馀，疫疠大
作，死者相枕籍，父卖其子，夫鬻其妻，哭声震野，有不
忍闻。臣等不才，猥当大任，虽欲竭尽心力，而闻见浅
狭，思虑不广，以致政事多舛，有乖阴阳之和，百姓被
其灾殃，愿退位以避贤路。”帝曰：“灾害事有由来，非尔
所致，汝等但当慎其所行。”

### 仁宗皇庆二年秃忽鲁以灾异乞黜免不允

按《元史仁宗本纪》：皇庆二年三月壬子，秃忽鲁言，“臣
等职专燮理，去秋至春亢旱，民间乏食，而又陨霜雨
沙，天文示变，皆由不能宣上恩泽，致兹灾异，乞黜臣
等，以当天心。”帝曰：“事岂关汝辈耶，其勿复言。”六月癸
亥，秃忽鲁等以灾异乞赐放黜，不允。

### 延祐二年御史台奏灾异频见政有未善诏议其当行者以闻

按《元史仁宗本纪》：延祐二年正月，御史台臣言，“比年
地震水旱，民流盗起，皆风宪顾忌，失于纠察，宰臣燮
理有所未至，或近侍蒙蔽，赏罚失当，或狱有冤滥，赋
役繁重，以致乖和，宜与老成共议所由。”诏明言其事
当行者以闻。

### 英宗至治二年以地震日食敕群臣修饬命集议国事以闻

按《元史英宗本纪》：至治二年十一月，御史李端言：“近
者京师地震，日月薄蚀，皆臣下失职所致。”帝自责曰：
“是朕思虑不及致然。”因敕群臣“亦当修饬，以谨天戒。”
十二月，以地震、日食，命中书省、枢密院、御史台、翰林集贤院集议国家之事以闻。

至治三年，诏“议行便民利物之事，以弭灾变。”

按《元史英宗本纪》：三年二月癸酉，畋于柳林，顾谓拜
住曰：“近者地道失宁，风雨不时，岂朕纂承大宝，行事
有阙”欤对曰：“地震自古有之，陛下自责固宜，良由臣
等失职，不能燮理。”帝曰：“朕在位三载，于兆姓万物岂
无乖戾之事，卿等宜与百官议，有便民利物者，朕即
行之。”

### 泰定帝泰定元年以灾异戒饬百官御史请罢斥避位不允

按《元史泰定帝本纪》，泰定元年四月庚辰，以风烈、月
蚀、地震，手诏戒饬百官。辛巳，太庙新殿成。木怜撒儿
蛮部及北边蒙古户饥，赈粮、钞有差。江陵路属县饥，
云南中庆、昆明屯田水。五月丁亥，监察御史董鹏南、
刘潜、边笥、慕完沙班以灾异上言：“平章乃蛮台、宣徽
院使帖木儿不花、詹事秃满答儿，党附逆徒，身亏臣
节，太常守庙不谨，辽王擅杀宗亲，不花即里，矫制乱
法，皆蒙宽宥，甚为失刑。乞定其罪，以销天变。”不允。壬
辰，御史台臣秃忽鲁、纽泽以御史言：“灾异屡见，宰相
宜避位以应天变，可否仰自圣裁。顾惟臣等为陛下
耳目，有徇私违法者，不能纠察，慢官失守，宜先退避，
以授贤能。”帝曰：“御史所言，其失在朕，卿等何必遽尔。”
秃忽鲁又言：“臣已老病，恐误大事，乞先退。”于是中书
省臣兀伯都剌、张珪、杨廷玉皆抗疏乞罢。丞相旭迈
杰、倒剌沙言：“比者灾异，陛下以忧天下为心，反躬自
责，谨遵祖宗圣训，修德慎行，敕臣等各勤乃职。”手诏
至，大都居守，省臣皆引罪自劾：“臣等为左右相，才下
识昏，当国大任，无所襄赞，以致灾祲，罪在臣等，所当
退斥，诸臣何罪？”帝曰：“卿若皆辞避而去，国家大事，朕
孰与图之？宜各相谕，以勉乃职。”按《宋本传》：泰定元
年春，除监察御史。逾月，调国子监丞。夏风烈地震，有
旨集百官杂议弭灾之道。时宿卫士自北方来者，复
遣归，乃百十为群，剽劫杀人桓州道中。既逮捕，旭灭
杰奏释之。蒙古千户使京师，宿邸中，适民间朱甲妻
女车过邸门，千户悦之，并从者夺以入。朱泣诉于中
书，旭灭杰庇不问。本适与议，本复抗言：“铁失馀党未
诛，仁庙神主盗未得，桓州盗未治，朱甲冤未伸，刑政
失度，民愤天怨。灾异之见，职此之由。”辞气激奋，众皆
耸听。按《王结传》：泰定元年，迁集贤侍读学士中奉
大夫。会有月蚀、地震、烈风之异，结昌言于朝曰：“今朝
廷君子小人混淆，刑政不明，官赏太滥，故阴阳错谬，
咎征荐臻，宜修政事以弭天灾。”〈旭迈杰传作旭灭杰元人声音仿佛之讹〉
泰定二年，以地震民饥，诏宰臣与诸司集议便民之
事以闻。

按《元史泰定帝本纪》，“二年正月庚戌，诏谕宰臣曰：‘向
者卓儿罕察苦鲁及山后皆地震，内郡大小民饥。朕
自即位以来，惟太祖开创之艰，世祖混一之盛，期与
人民共享安乐，常怀祇惧，灾沴之至，莫测其由。岂朕
思虑有所不及而事或僭差，天故以此示儆。卿等其
与诸司集议便民之事，其思自死罪始，议定以闻，朕
将肆赦，以诏天下’。”肇庆、巩昌、延安、赣州、南安、英德、新
州、梅州等处饥，赈粜有差。闰月壬子朔，诏赦天下，除
江淮创科包银，免被灾地差税一年。

泰定三年，中书省臣以灾变请力行善政，御史赵思
鲁请罢来年元夕构灯，从之。

按《元史泰定帝本纪》，三年六月，“中书省臣言，比郡县
旱蝗，由臣等不能调燮，故灾异降戒。今当恐惧儆省，
力行善政，亦冀陛下敬慎修德，悯恤生民。”帝嘉纳之。
八月甲戌，兀伯都剌、许师敬并以灾变饥歉乞解政
柄，不允。甲午，以灾变罢猎。十一月壬午，敕以来年元
夕构灯山于内庭，御史赵思鲁以水旱请罢其事，从
之。丙戌，以回回阴阳家言天变，给钞二千锭，施有道
行者及乞人系囚以禳之。按《宋本传》：三年冬，乌伯
都剌自禁中出，至政事堂，集宰执僚佐，命左司员外
郎胡彝以诏槁示本，乃以星孛地震赦天下，仍命中
书酬累朝所献诸物之直，擢用自英庙至今，为宪台
夺官者。本读竟，白曰：“今警灾异，而畏献物未酬直者
愤怨，以有司细故形诸王言，必贻笑天下。司宪褫有
罪者官，世祖成宪也。今上御位，累诏法世祖，今擢用
之，是废成宪而反汗前诏也。后复有邪佞赃秽者，将
治之邪？置不问邪？”宰执闻本言，相视叹息，罢去。明日
宣诏竟，本遂称疾不出。

泰定四年，诸臣以旱蝗请解职，不允。

按《元史泰定帝本纪》：四年秋七月，御史台臣言：“内郡
江南旱蝗荐至，非国细故。丞相塔失帖木儿、倒剌沙，
参知政事不花、史惟良，参议买奴并乞解职。有旨：‘毋
多辞，朕当自儆，卿等亦宜各钦厥职’。”

### 致和元年叙用罪黜官吏以弭灾异

按《元史泰定帝本纪》：致和元年三月，塔失帖木儿、倒
剌沙言：“灾异未弭，由官吏以罪黜罢者，怨诽所致，请
量才叙用。从之

### 顺帝至元六年以灾异下诏罪己

按《元史顺帝本纪》：“至元六年七月戊午，以星文示异，
地道失宁，蝗旱相仍，颁罪己诏于天下。”

### 至正八年监察御史张桢劾太尉阿乞剌及请降皇后为妃以消灾异皆不听

按《元史顺帝本纪》：至正八年十一月，监察御史张桢
劾太尉阿乞剌欺罔之罪，又言：“明里董阿、也里牙、月
鲁不花，皆陛下不共戴天之仇，伯颜贼杀宗室嘉王、
郯王一十二口，稽之古法，当伏门诛，而其子兄弟尚
仕于朝，宜急诛窜。别儿怯不花阿附权奸，亦宜远贬。
今灾异迭见，若不振举，恐有噬脐之祸。”不听。监察御
史言：“世祖誓不与高丽共事，陛下乃以高丽奇氏亦
位皇后，今灾异屡起，河决地震，盗贼滋蔓，皆阴盛阳
微之象。乞仍降为妃，庶几三辰奠位，灾异可息。”不听。
至正十八年，大同路有声如雷，有云如火。蒙古、大都
饥疫。

按《元史顺帝本纪》：“至正十八年三月辛丑，大同路夜
黑气蔽西方，有声如雷。少顷，东北方有云如火，交射
中天，遍地俱见火，空中有兵戈之声。”

按明《昭代典则》，“戊戌三月辛丑夜，大同路黑气蔽西
方，有声如雷。顷之，东北方有云如火，交射中天，遍地
俱见火光，空中如有兵戈之声。冬十有二月，蒙古大
都饥疫。”时两河山东被兵之民，携老幼流入京师，重
以饥疫，死者枕籍。宦者朴不花请市地收葬之，前后
凡二十馀万人。